b'\n_START_ARTICLE_\nFrancis Drake\n_START_SECTION_\n\xc5\xbdivljenje in delo\n_START_PARAGRAPH_\nDrake je za\xc4\x8del pluti pri starosti 13 let. Izku\xc5\xa1nje je nabiral v vodah Severnega morja in sodeloval pri prvih angle\xc5\xa1kih su\xc5\xbenjetrgovskih odpravah. _NEWLINE_Okrog leta 1563 je odplul na Karibe, kjer so tedaj vladali \xc5\xa0panci. Privla\xc4\x8dilo ga je bogastvo, ki so ga \xc5\xa0panci \xc4\x8drpali iz novoosvojenih ozemelj v Ameriki. Napadal je \xc5\xa1panska mesta in jih ropal, zato si je pri \xc5\xa0pancih prislu\xc5\xbeil naziv pirata, medtem ko je bil za Angle\xc5\xbee obi\xc4\x8dajen morjeplovec, ki mu je vlada dovoljevala ropanje tujih ladij. S svojimi bitkami proti \xc5\xa0pancem si je prislu\xc5\xbeil naklonjenost kraljice Elizabete, ki mu je leta 1577 ukazala, naj odpluje na boj proti \xc5\xa0pancem na tihooceanski obali Amerike. Iz Plymoutha na angle\xc5\xa1ki obali je odplul 13. decembra tega leta s petimi ladjami._NEWLINE_Plul je skozi Magellanov preliv in odkril, da je Ognjena zemlja le oto\xc4\x8dje in ne del neznane ju\xc5\xbene celine, kakor so verjeli dotlej. Po prihodu v Tihi ocean je nadaljeval plovbo proti severu in se uspe\xc5\xa1no boril s \xc5\xa0panci. Dosegel je kalifornijsko obalo in se napotil \xc5\xa1e severneje v iskanju Severozahodnega prehoda. Ni znano, kak\xc5\xa1no zemljepisno \xc5\xa1irino je dosegel, preden se je obrnil in se mimo Molu\xc5\xa1kega ter Malajskega oto\xc4\x8dja okrog Rta dobrega upanja vrnil v Anglijo. V Plymouthu je pristal 29. septembra 1580 z eno samo ladjo, ostale je namre\xc4\x8d zapustil med potjo. S tem je postal prvi Angle\xc5\xbe (in tudi prvi na ne\xc5\xa1panski ladji), ki je obplul svet. _NEWLINE_Po izbruhu vojne med \xc5\xa0panijo in Anglijo je Drake ponovno odplul v Novi svet ter tam zavzel ve\xc4\x8d \xc5\xa1panskih mest. Z napadom na C\xc3\xa1diz leta 1587 je uni\xc4\x8dil ladje, ki so bile natovorjene z opremo za \xc5\xa1pansko armado in s tem zaustavil njihove priprave na invazijo na Anglijo. Zatem je kot poveljnik dela angle\xc5\xa1ke flote va\xc5\xbeno pripomogel k uni\xc4\x8denju \xc5\xa1panske armade. V pohodu na \xc5\xa0panijo leta 1589 je skupaj z generalom Johnom Norreysom napadel mesti Vigo ter La Coru\xc3\xb1a. _NEWLINE_Umrl je za gri\xc5\xbeo po napadu na San Juan v Portoriku. Pokopali so ga s spustom njegove krste v morje.'